Help! My kind is anders deur Christien Neser: 'n resensie | LitNet
Agtergrond: Gerd Altmann | Pixabay
Tien jaar gelede was ons familie in 'n krisis. Ons driejarige tweeling het die eerste keer na die geliefde kleuterskool gegaan waar hul sussie al goed ingeburger was. Voor die groot dag was dit al waaroor daar gesels is, en op die oog af was albei opgewonde. Die eerste dag was 'n beproewing – een van die mannetjies het dadelik tuis gevoel en sommer maats gemaak. Vir die ander een was dit 'n dag wat hy glad nie kon hanteer nie. Hy het sy ore toegehou en aanmekaar gehuil. Ons het gedink dit is maar aanpassing, maar daar was soveel tekens voor dit al gewees. So het ons pad na antwoorde begin vir een van ons drie kinders wat duidelik "anders" was. Met 'n tweeling is die vergelyking van ontwikkeling soveel makliker, en dan wel ook soveel meer frustrerend as jy besef dat een van die twee sukkel.
Dit is baie moeilik om te beskryf wat deur 'n ouer se kop gaan wanneer jy besef dat jou kind duidelik hulp nodig het. Baie maal weet jy regtig nie waar om te begin nie en tipies is die paadjie frustrerend en verwarrend, veral as daar meer as een probleem is.
Ons het draaie gemaak by 'n neuroloog, arbeidsterapeute, fisioterapeute, 'n spelterapeut en 'n pediatriese psigiater. Ons het perdryterapie probeer, gesorg dat swemlesse en judo deel was van sy lewe. Soms is daar misdiagnose op jou pad en soms vat korrekte diagnoses tyd omdat kinders bly ontwikkel.
Maar hou moed – jy en jou kind kan 'n wenspan word! Dit is die boodskap in Christien Neser se boek Help! My kind is anders met die wonderlike subtitel "Ontdek die ster in jou anderster kind".
Ai, ek wens hierdie juweel van 'n boek was beskikbaar daardie tyd! Dit sou ons soveel rigting en moed gegee het in 'n uiters verwarrende tyd. Dit is by uitstek gemik op ouers met kinders onder sewe wat besig is om hul "anderste" kind te ontdek, maar ook vir dié wat sensitief wil wees teenoor kinders wat neuro-atipies is. Onderwysers sal natuurlik heelwat baat vind by die boek.
Deel een van die boek hanteer wat "normaal" is, hoe om ontwikkeling te meet met mylpale, en 'n uiters nuttige verwysing na die verskeidenheid terapeute en ander kundiges om 'n wenspan te vorm vir jou kind.
In die tweede gedeelte van die boek word tipiese vrae een vir een hanteer in hoofstukke wat die mees algemene probleme aanspreek. Dit is 'n uiters nuttige gids en bevat nie net raad oor behandeling en professionele persone nie, maar wonderlike praktiese oplossings en hulpmiddels.
Die laaste deel van die boek bevat ware wenverhale van kampioenspanne. Hierdie is ongelooflik inspirerende verhale wat ouers in die loopgrawe van die stryd vir hul kind se ontwikkeling bemoedig. Die waarheid is dat jy as ouer altyd jou kind se grootste advokaat gaan wees – selfs wanneer hulle ouer word. Ek het elkeen van hulle gelees, want selfs al voel ons op 'n stadium dat ons wen in die stryd, is die woorde van ouers en kinders wat ook die pad geloop het, uiters bemoedigend. Veral die verhaal van Emile Gouws, wat hy self vertel, hou ek as 'n anker vir ons pad vorentoe .
Help! My kind is anders is 'n onontbeerlike hulpmiddel vir ouers, familie en onderwysers en is met sorg deur Christien Neser saamgestel, met volledige verwysings en 'n leeslys . Die kennis van meer as 40 jaar as spraakterapeut en haar interaksie met ander spesialiste in die veld is saamgevat in gewone, maklik verstaanbare taal. Ek wens die boek was tien jaar terug beskikbaar. Ek weet vir ons as ouers sou dit 'n anker in 'n baie stormagtige see gewees het.